കോണ്ഗ്രസിലെ വീഴ്ചകള് താന് നേരത്തെ ചൂണ്ടിക്കാട്ടിയിരുന്നു വീഴ്ചകളെ കുറിച്ച് ലീഗ് ഇപ്പോള് പറയുന്നതില് പുതുമയില്ലെന്ന് മുല്ലപ്പള്ളി രാമചന്ദ്രന് തിരുവനന്തപുരം: കോണ്ഗ്രസിലെ സമീപകാല സംഭവങ്ങളില് അതൃപ്തി പ്രകടിപ്പിച്ച് രംഗത്തെത്തിയ മുസ്ലിംലീഗ് നേതൃത്വത്തിന് മറുപടി നല്കി മുതിര്ന്ന നേതാവ് മുല്ലപ്പള്ളി രാമചന്ദ്രന്. വീഴ്ചകളെ കുറിച്ച് ലീഗ് ഇപ്പോള് പറയുന്നതില് പുതുമയില്ലെന്ന് മുല്ലപ്പള്ളി പറഞ്ഞു. കോണ്ഗ്രസിലെ വീഴ്ചകള് താന് നേരത്തെ ചൂണ്ടിക്കാട്ടിയിരുന്നതാണെന്നും അദ്ദേഹം അഭിപ്രായപ്പെട്ടു. എന്നാല് ന്യൂനപക്ഷങ്ങള്ക്കൊപ്പം എന്നും ഉറച്ചു നിന്ന പാര്ട്ടി കോണ്ഗ്രസ് മാത്രമാണെന്നും അദ്ദേഹം കൂട്ടിച്ചേര്ത്തു. മുതിര്ന്ന കോണ്ഗ്രസ് നേതാക്കളായ ഉമ്മന് ചാണ്ടിയും രമേശ് ചെന്നിത്തലയും ഇടഞ്ഞു നില്ക്കുകയാണെന്നും ഇവരെ അനുനയിപ്പിക്കാനുള്ള ശ്രമങ്ങളൊന്നും കോണ്ഗ്രസ് നേതൃത്വം സ്വീകരിക്കുന്നില്ലെന്നുമാണ് മുസ്ലിം ലീഗ് പ്രവര്ത്തന സമിതി യോഗത്തില് ഉയര്ന്ന വിമര്ശനം. കോണ്ഗ്രസിലെ പ്രശ്നങ്ങള് പരിഹരിക്കുന്നതിന് അടിയന്തിരമായി മുന്ഗണന നല്കണമെന്നും ഒറ്റകെട്ടായി നേതൃത്വം മുന്നോട്ട് പോകണമെന്നുമാണ് ലീഗ് വ്യക്തമാക്കിയിരുന്നത്. മഞ്ചേരിയില് നടന്ന പ്രവര്ത്തന സമിതി യോഗത്തിലാണ് മുസ്ലീം ലീഗ് ഇക്കാര്യം ആവശ്യപ്പെട്ടത്.